ก.ล.ต.นับหนึ่งไฟลิ่ง APP เสนอขายไอพีโอ 80 ล้านหุ้น ปักธงเทรด mai ปลายปีนี้
ก.ล.ต.นับหนึ่งไฟลิ่ง APP เสนอขายไอพีโอ 80 ล้านหุ้น ปักธงเทรด mai ปลายปีนี้
ก.ล.ต.นับหนึ่งไฟลิ่ง APP เสนอขายไอพีโอ 80 ล้านหุ้น ปักธงเทรด mai ปลายปีนี้
24 ต.ค. 2562

นายสมภพ กีระสุนทรพงษ์ กรรมการผู้อำนวยการ บล.ฟินันเซีย ไซรัส ในฐานะที่ปรึกษาทางการเงิน และผู้จัดการการจัดจำหน่ายและรับประกันการจำหน่ายหุ้นสามัญเพิ่มทุนให้ประชาชนทั่วไปครั้งแรก (IPO) ของ บริษัท แอพพลิแคด จำกัด (มหาชน) หรือ APP เปิดเผยว่า สำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ได้นับหนึ่งแบบคำขออนุญาตเสนอขายหลักทรัพย์ และไฟลิ่งของ APP เป็นที่เรียบร้อยแล้ว เพื่อเสนอขายหุ้น IPO จำนวน 80 ล้านหุ้น มูลค่าที่ตราไว้ 0.50 บาทต่อหุ้น คิดเป็นสัดส่วน 28.57% ของจำนวนหุ้นสามัญที่ออกและชำระแล้วทั้งหมดภายหลังการเสนอขายหุ้น IPO ในครั้งนี้ และจะนำหุ้นเข้าจดทะเบียนในตลาดหลักทรัพย์ เอ็ม เอ ไอ (mai) ภายในปีนี้
ทั้งนี้ APP เป็นผู้นำในธุรกิจจัดจำหน่ายโซลูชั่นด้านการออกแบบอย่างครบวงจร ทั้งซอฟต์แวร์การออกแบบด้านอุตสาหกรรม และด้านสถาปัตยกรรมและก่อสร้าง ตลอดจนเทคโนโลยีการพิมพ์ 3 มิติ (3D Printer) และการให้บริการต่าง ๆ ที่เกี่ยวเนื่อง วัตถุประสงค์การระดมทุนในครั้งนี้ เพื่อลงทุนในเครื่องจักรและอุปกรณ์สำหรับใช้ในการสาธิตการใช้งานให้แก่ลูกค้า
รวมทั้งใช้เป็นเงินทุนหมุนเวียนในการดำเนินงาน พร้อมเตรียมโรดโชว์พบนักลงทุนในเดือนพฤศจิกายน เพื่อตอกย้ำการเป็นผู้นำในธุรกิจจัดจำหน่ายโซลูชั่นด้านการออกแบบ และเทคโนโลยีการพิมพ์ 3 มิติอย่างครบวงจรในประเทศไทย
โดยปัจจุบัน APP มีทุนจดทะเบียนชำระแล้วก่อน IPO 100 ล้านบาท แบ่งเป็นหุ้นสามัญจำนวน 200 ล้านหุ้น มูลค่าที่ตราไว้ 0.50 บาทต่อหุ้นโดยภายหลังการเสนอขายหุ้นสามัญให้แก่ประชาชน ทุนจดทะเบียนชำระแล้วของบริษัท จะเพิ่มขึ้นเป็น 140 ล้านบาท แบ่งเป็น หุ้นสามัญจำนวน 280 ล้านหุ้น นโยบายการจ่ายเงินปันผลไม่น้อยกว่า 40% ของกำไรสุทธิหลังหักภาษีเงินได้และหลังหักสำรองต่างๆ ทุกประเภทตามกฎหมายกำหนด
“ด้วยจุดแข็งของ APP ที่เป็นผู้จัดจำหน่ายซอฟต์แวร์สำหรับการออกแบบทั้งทางด้านอุตสาหกรรม ด้านสถาปัตยกรรมและก่อสร้าง ตลอดจนเป็นผู้จัดจำหน่ายผลิตภัณฑ์ด้านการออกแบบ 3 มิติ (ฮาร์ดแวร์) ไม่ว่าจะเป็นเครื่องพิมพ์ 3 มิติ และเครื่องสแกน 3 มิติ  จากผู้ผลิตโซลูชั่นด้านการออกแบบ 3 มิติชั้นนำระดับโลก ซึ่งเทคโนโลยีที่ APP จัดจำหน่ายนั้น เป็นนวัตกรรมที่ทันสมัยที่จะช่วยยกระดับอุตสาหกรรมการออกแบบในประเทศให้ทัดเทียมสากลและสร้างการเติบโตให้ภาคธุรกิจและอุตสาหกรรมในประเทศไทย
นอกจากนี้ บริษัทยังให้ความสำคัญอย่างมากเพื่อที่จะสามารถตอบสนองความต้องการของลูกค้าเกี่ยวกับโซลูชั่นด้านออกแบบได้อย่างครบวงจร โดยบริการหลักของกลุ่มบริษัท คือ บริการ Subscription Service ซึ่งเป็นรายได้ที่ต่อเนื่อง (Recurring Income) และจะเพิ่มขึ้นตามจำนวนลูกค้าที่ใช้งาน” นายสมภพ กล่าว
ด้านนายประภาส ตั้งอดุลย์รัตน์ ประธานเจ้าหน้าที่บริหารของ APP เปิดเผยว่า กลุ่มบริษัทเป็นหนึ่งในผู้นำในธุรกิจจัดจำหน่ายโซลูชั่นสำหรับการออกแบบอย่างครบวงจร ทั้งซอฟต์แวร์สำหรับออกแบบอุตสาหกรรม (Mechanical Solution : MEC) และสถาปัตยกรรมและการก่อสร้าง (Architecture Engineering &amp; Construction : AEC) รวมถึงผลิตภัณฑ์ด้านการออกแบบ 3 มิติ (Hardware) ได้แก่ เครื่องพิมพ์ 3 มิติ (3D Printing) และเครื่องสแกน 3 มิติ ตลอดจนการให้บริการต่าง ๆ ที่เกี่ยวเนื่อง
ทั้งนี้ บริษัทได้รับการแต่งตั้งเป็นตัวแทนจำหน่ายจากเจ้าของผลิตภัณฑ์ชั้นนำระดับโลก ไม่ว่าจะเป็นซอฟต์แวร์ SolidWorks จาก Dassault Systems SolidWorks Corporation, ซอฟต์แวร์ ArchiCAD จาก Graphisoft SE, เครื่องพิมพ์ 3 มิติ (3D Printer) Stratasys จาก Stratasys AP Limited และเครื่องสแกน 3 มิติ GOM จาก Gom GmbH. และเพื่อความครบวงจร กลุ่มบริษัทฯ ให้บริการฝึกอบรมการใช้งานซอฟต์แวร์สำหรับการออกแบบและเทคโนโลยีที่เกี่ยวข้อง และบริการผลิตชิ้นงานต้นแบบ (Prototype) ด้วยเทคโนโลยีเครื่องพิมพ์ 3 มิติ รวมถึงการขยายตลาดไปยังประเทศอินโดนีเซียผ่าน PT. Indonesia AppliCAD
สำหรับสัดส่วนรายได้หลักของกลุ่มบริษัทจากการขายและบริการ ในงวด 6 เดือนแรกปี 62 มีรายได้จากการขายสัดส่วน 55.56% แบ่งเป็น ธุรกิจจัดจำหน่ายซอฟต์แวร์สำหรับการออกแบบ 39.78% และผลิตภัณฑ์ด้านการออกแบบ 3 มิติ 15.78% ขณะที่รายได้จากการบริการมีสัดส่วน 42.87% และรายได้อื่นๆ 1.57% ของรายได้รวม
ทั้งนี้ จากการที่รายได้หลักของกลุ่มบริษัทฯ มาจากการจำหน่ายซอฟต์แวร์ SolidWorks ซึ่งเป็นซอฟต์แวร์สำหรับการออกแบบอุตสาหกรรม และกลุ่มผู้ใช้งานซอฟต์แวร์ดังกล่าวส่วนใหญ่เป็นกลุ่มผู้ผลิตและโรงงานอุตสาหกรรมต่างๆ เช่น ผู้ผลิตกลุ่มวัสดุอุตสาหกรรมและเครื่องจักร (IMM) กลุ่มยานยนต์ กลุ่มชิ้นส่วนอิเล็กทรอนิกส์ และกลุ่มเครื่องใช้ไฟฟ้า เป็นต้น
ด้านผลประกอบการของกลุ่มบริษัทมีการเติบโตต่อเนื่อง โดยปี 59-61 กลุ่มบริษัทมีรายได้รวมจำนวน 540.39 ล้านบาท จำนวน 563.48 ล้านบาท จำนวน 738.96 ล้านบาทตามลำดับ ในขณะเดียวกันกำไรสุทธิของกลุ่มบริษัทก็เพิ่มขึ้นอยู่ที่ 21.23 ล้านบาท 27.73 ล้านบาท 75.24 ล้านบาท ตามลำดับ
สำหรับในงวด 6 เดือนแรก ปี 62 กลุ่มบริษัทมีรายได้รวมจำนวน 332.26 ล้านบาท กำไรขั้นต้นรวมจำนวน 157.45 ล้านบาท คิดเป็นอัตรากำไรขั้นต้นเท่ากับ  48.14% ซึ่งใกล้เคียงกับอัตรากำไรขั้นต้นปี 61 ส่วนกำไรสุทธิอยู่ที่ 20.51 ล้านบาท อัตรากำไรสุทธิเท่ากับ 6.17%
“ซอฟต์แวร์และผลิตภัณฑ์ที่บริษัทจัดจำหน่าย ล้วนแล้วแต่เป็นนวัตกรรมที่ทันสมัยและมีประสิทธิภาพสูงจากเจ้าของผลิตภัณฑ์ชั้นนำระดับโลก ที่จะเข้ามาช่วยตอบโจทย์ความต้องการด้านการออกแบบและผลิตของลูกค้าได้อย่างมีประสิทธิภาพและครบวงจร
นอกจากนี้ ยังเป็นปัจจัยสำคัญที่ช่วยยกระดับการทำงานในวงการอุตสาหกรรมไทยให้ทัดเทียมสากล และสอดคล้องกับนโยบาย Thailand 4.0 ที่มุ่งเน้นการขับเคลื่อนเศรษฐกิจของประเทศด้วยนวัตกรรม ด้วยเป้าหมายของบริษัทฯ ที่ต้องการจะเป็นบริษัทชั้นนำในด้านการให้คำปรึกษาและคัดสรรผลิตภัณฑ์เทคโนโลยีด้านการออกกแบบ เพื่อส่งเสริมการสร้างสรรค์นวัตกรรมทางด้านออกแบบและผลิต รวมถึงการก่อสร้างในระดับภูมิภาคเอเชียตะวันออกเฉียงใต้” นายประภาส กล่าว